MLDataScientist/Wikipedia-uzbek-2024-05-01 huggingface dataset:
Farrux Berdiyev

Farrux Berdiyev (; 14-may 1991-yil, Xoʻjand) – 2007-yil 20-avgustda Janubiy Koreyada boʻlib oʻtgan FIFA U-17 Jahon chempionati 2007 musoboqasi guruh bosqichida AQSh termasiga qarshi oʻyinda gʻalaba qozongan tojikistonlik futbolchilardan biri.

Faoliyati 
Farrux faoliyatini dastlab Toshkentda, Chigatoydagi futbol akademiyasida boshlagan. Birinchi murabbiyi Ahmad Ubaydullayev. Futbolchilik faoliyatida Regar-TadAZ va Xoʻjand jamoalarida oʻynagan. 2007-yil Tojikiston U-17 terma jamoasi tarkibida FIFA U-17 Jahon chempionati 2007 musoboqasida ishtirok etgan va 1/8 final bosqichiga yetib borishida katta hissa qoʻshgan.

Murabbiylik faoliyati 
2015-yil futbolchilik faoliyatini yakunlaganidan soʻng Xoʻjandning „Xoʻjand“ jamoasida darvozabonlar murabbiyi sifatida faoliyatini boshlagan. Xoʻjand klubida bosh murabbiy boʻlib ishlagan Noʻmonjon Yusupov va Vitaliy Levchenkolarga 2015-yildan 2020-yilgacha darvozabonlar oʻyingga tayyorlash boʻyicha yordamchilik qildi. 2020-yilgi mavsumdan Dushanbening „Istiqlol“ jamoasida ishladi va 2022-yilgi mavsumgacha darvozabonlar murabbiyi boʻlib ishlagan. 2022-yil yoz oyida Vitaliy Levchenkoning yordamchi murabbiyi sifatida „Neftchi“ jamoasi murabbiylar shtabidan joy oldi.

Manbalar

Havolalar 

 Maʼlumotlar FIFA rasmiy veb-saytida 
 Tojikistonning jahon chempionatidagi ilk gʻalabasi  2007-yil
 Farrux Berdiyev Transfermarktda murabbiy profili
 Farrux Berdiyev Soccerwayda murabbiy profili
 Farrux Berdiyev Footballfacts

14-mayda tugʻilganlar
1991-yilda tugʻilganlar
Xoʻjandda tugʻilganlar
Yashayotgan insonlar
Kishilar
Alifbo boʻyicha futbolchilar
Alifbo boʻyicha futbol murabbiylari
Erkak futbol darvozabonlari
Tojikistonlik erkak futbolchilar
Futbolchilar haqidagi chala maqolalar
Xoʻjand klubi futbolchilari
Regar-TadAZ klubi futbolchilari
Tojikiston murabbiylari
Toshkent real bilim yurti

Toshkent real bilim yurti – Toshkent shahrida faoliyat yuritgan real bilim yurti hisoblanadi.

Tarixi 
1876-yilda Toshkentda toʻrt yillik pro-gimnaziya ochildi va 1881-yilda gimnaziyaga aylantirildi. Shaharda nafaqat anʼanaviy taʼlim (birinchi navbatda, qadimgi tillar va zamonaviy xorijiy tillar) beruvchi taʼlim muassasalariga ega boʻlish, balki oʻsha davrdagi texnik va texnologik oliy taʼlim muassasalarida oʻqishga kirish va qoʻshimcha taʼlim olish uchun yetarli bilim bera oladigan tabiiy fanlarni qamrab olgan taʼlim muassasalariga boʻlgan ijtimoiy ehtiyoj paydo boʻldi. 19-asr oxiri 20-asr boshlarida Rossiya imperiyasidagi bunday taʼlim muassasalari real bilim yurtlari edi.

Toshkent real bilim yurti 1894-yil 1-avgustda ochilgan va dastlab Vorontsovskiy prospektidagi Sesiliya Iogansonning uyidagi shaxsiy kvartirada joylashgan. Biroq, tez orada, 1898-yilda arxitektorlar V. S. Geynselman va A. P. Maksimov tomonidan bilim yurti uchun maxsus bino qurilgan. U Konstantinovskiy koʻchasi va Mahram shoh koʻchasi kesishmasida joylashgan edi. Maktab binosi hozirgi kungacha saqlanib qolgan va meʼmoriy yodgorlik hisoblanadi. Maktab binosini qurish uchun pul davlat tomonidan ajratilgan va qisman xalq tomonidan xayriya shaklida yigʻilgan.

Reja boʻyicha bino „H“ harfi koʻrinishida boʻlgan, old qismida fizika va kimyo darslari, shuningdek, geografiya va chizmachilik darslari uchun maxsus kabinetlar ajratilgan. Bu kabinetlar, boshqa sinf xonalari kabi, parket pollar va suv isitish tizimiga ega edi. Binoning orqa qismida kutubxona, xizmat xonalari va talabalar turar joylari joylashgan edi, chunki Toshkent real bilim yurtida Rossiya Turkistonining barcha viloyatlaridan kelgan rus harbiy xizmatchilari va ziyolilarining farzandlari oʻqigan. Binoning bir qavatli qanotida cherkov faoliyat yuritgan. Markaziy kirish eshigi ustidagi ikkinchi qavatda keng majlislar zali joylashgan boʻlib, undan toʻgʻridan-toʻgʻri binoning markaziy asosiy kirish eshigi ustida joylashgan ochiq balkonga chiqish imkoniyati boʻlgan. Asosiy kirish eshigi va balkoni binoning old tomonida joylashgan kichik maydonga qaragan.

Real maktabning oʻqituvchilar tarkibi 13 kishidan iborat boʻlib, turli yillarda oʻquvchilar soni 300 dan 350 kishigacha boʻlgan 10 ta sinfda, xususan tayyorgarlik sinfida oʻqigan.

Maktabning xarajatlari yiliga 44 ming rubldan oshgan. Bunda gʻaznadan (Taʼlim vazirligi) 25 ming rubldan ortiq, mahalliy hokimiyat organlaridan (zemstvo) 14 ming rublga yaqin, maxsus jamgʻarmalar hisobidan taxminan 5 ming rubl mablagʻ ajratilgan.

Rossiyada Oktyabr inqilobidan soʻng xalq taʼlimiga oʻzgarishlardan soʻng Toshkentdagi real maktab yopildi va bino tez orada Toshkentda tashkil etilgan universitetga, soʻngra Toshkent universitetidan ajralib chiqqan Toshkent politexnika instituti kimyo fakultetiga oʻtkazildi. 2011-yil holatiga koʻra, binoda Oʻzbekiston Tashqi iqtisodiy aloqalar, investitsiyalar va savdo vazirligi joylashgan.

2017-yilda Prezident qarori bilan bino Oʻzbekiston Madaniyat vazirligi tasarrufiga oʻtkazildi va Moddiy madaniy merosning koʻchmas mulk obyektlari roʻyxatiga kiritildi.

Manbalar 

Rossiya imperiyasining real bilim yurtlari
Yuriy Izrael

Yuriy Antoniyevich Izrael – sovet va rus meteorologi, Rossiya Fanlar akademiyasining akademigi (1994, 1974-yildan beri SSSR Akademiyasi muxbir aʼzosi). CNN maʼlumotlariga koʻra, Vladimir Putinning prezidentlik davridagi eng nufuzli ilmiy maslahatchisi boʻlgan, ammo Izraelning oʻzi bu bayonotni rad etgan.

Izrael 1969–1972-yillarda SSSR Fanlar akademiyasining Amaliy geofizika institutiga va 1974–1991-yillarda SSSR Gidrometeorologiya va tabiiy muhitni nazorat qilish davlat qoʻmitasiga (1978-yilgacha SSSR Vazirlar Soveti Gidrometeorologiya xizmati bosh boshqarmasi) rahbarlik qilgan. Yuriy1990–2011-yillarda Global iqlim va ekologiya instituti (Roshidromet va RAS IGCE) asoschisi va birinchi direktori boʻlgan.

U Iqlim oʻzgarishi boʻyicha hukumatlararo komissiya raisining oʻrinbosari va WMO vitse-prezidenti ham boʻlib faoliyat yuritgan.

SSSR Oliy Kengashi deputati (1979–1989), KPSS aʼzosi (1981–1990).

Biografiyasi 
Yuriy Antoniyevichning xotiralariga koʻra, uning otasi Antoniy Ivanovich Izrael Estoniyada Vilyandi shahri yaqinida tavallud topgan, millati eston boʻlgan. 1914-yilda Birinchi jahon urushiga ketgan va inqilobdan keyin harbiy tibbiyot institutini tamomlagan. Petrograd akademiyasida shifokor boʻlib ishlagan. Antoniy Ivanovich 1932-yilda kasallik tufayli demobilizatsiya qilingan va Oʻrta Osiyo Davlat universitetida ish boshlagan. Qisqa muddatda odam va hayvonlar fiziologiyasi kafedrasini boshqargan. Onasi, Antonina Stepanovna Shatalina, millati rus boʻlgan. 1925-yilda Saratov universitetini tugatgandan soʻng, Toshkentda ish boshlagan. Keyinchalik Antonina Shatalina Oʻrta Osiyo davlat universitetida ishlagan va 1944-yilda doktorlik dissertatsiyasini himoya qildan. Antoniy Izrael rahbarlik qilgan kafedrada professor lavozimida ishlagan.

Tanqid 
Izrael Chernobil AESdagi avariya vaqtida Gidrometeorologiya davlat qoʻmitasi raisi boʻlgan. Shuningdek, uning rahbarligi davrida SSSRda havoning ifloslanishi misli koʻrilmagan darajaga yetgani uchun tanqidlarga uchradi. 2004-yilda „Nature“ jurnalida chop etilgan maqolada Quirin Schiermeier va Bryon MacWilliams Yuriyni „qazib olinadigan yoqilgʻi kommunisti“ deb atashgan.

Bibliografiyasi 
400 dan ortiq ilmiy ishlar, shu jumladan 24 ta monografiya yozgan. Ulardan yettitasi xorijiy tilga tarjima qilingan va nashr etilgan.

Manbalar 

Qoraqalpogʻiston ASSR Millatlar Kengashi deputatlari
Oʻzbekiston Milliy universiteti bitiruvchilari
Moskvada vafot etganlar
2014-yilda vafot etganlar
23-yanvarda vafot etganlar
Toshkentda tugʻilganlar
1930-yilda tugʻilganlar
15-mayda tugʻilganlar
Mehnat Qizil Bayroq ordeni sohiblari
Oktabr Inqilobi ordeni sohiblari
Lenin ordeni sohiblari
Vatan oldidagi xizmatlari uchun 4-darajali ordeni sohiblari
Vatan oldidagi xizmatlari uchun 3-darajali ordeni sohiblari
Vatan oldidagi xizmatlari uchun 2-darajali ordeni sohiblari
Margarita Zorbala

Margarita Stavrovna Zorbala (, 1957-yil, Toshkent, Oʻzbekiston SSR) – yunon qoʻshiqchisi.

Hayoti 
Margarita Zorbala 1957-yilda Toshkentda tavallud topgan. SSSRda voyaga yetgan. Uning ota-onasi siyosiy yunon qochqinlari edi. Zorbala 2 yoshga toʻlganida oilasi Moskvaga koʻchib oʻtgan. Uning otasi Stavros Dmitriyevich Zorbalas sotsiolog boʻlib ishlagan. Onasi Yekaterina (Katina) qoʻshiqchi va aktrisa boʻlgan. Bundan tashqari Moskva universitetida yunon filologiyasidan dars bergan.

Margarita Zorbala 1993-yildan doimiy ravishda Limasol yaqinida joylashgan Kiprdagi kichik qishloqda yashagan. Sobiq eri Yorgos Kimulis, yunon aktyori, rejissyor va tarjimon boʻlgan.

Musiqiy faoliyati 
Ota-onasi Margarita va uning ukasi Dimitrisga yunon tili va yunon tarixi tarbiyasining ajralmas qismi boʻlib qolishi uchun hamma narsa qilishdi. Margarita oʻsmirlik chogʻida Mikis Teodorakis va Manos Hadzidakisning qoʻshiqlarini yoddan bilar va kuylar edi. U Moskvadagi yunon klubida qoʻshiqlar kuyladi va musiqa maktabida akkordeon chalishni oʻrganish uchun tahsil olgan.

Margarita Mikis Teodorakisni birinchi marta uchratganida atigi 9 yoshda edi. 17 yoshida Teodorakisning taklifiga binoan „Μπαλάντες“ („Balladalar“) ni ijro etish uchun Gretsiyaga joʻnagan. Albom muvaffaqiyatli chiqqandan soʻng, Moskvaga Lomonosov universiteti ispan filologiyasi fakultetini tugatish uchun qaytib kelgan. Soʻngra oʻqishni tamomlab, oilasi bilan Gretsiyaga qaytgan.

Margarita Gretsiyadagi Milliy teatr maktabini tamomlagan. Keyinchalik Chexovning „Platonov“ va Dostoyevskiyning „Jinoyat va jazo“ spektakli asosida yaratilgan „Yovvoyi asal“ teatrlashtirilgan spektaklida oʻynagan. Shuningdek Mixalis Karagatsisning romani asosida „Sariq konvert“ teleserialida rol ijro etgan.

Manbalar 

Yunon qoʻshiqchilari
Toshkentda tugʻilganlar
Yashayotgan insonlar
1957-yilda tugʻilganlar
Mixail Kolesnikov

Mixail Ivanovich Kolesnikov (1951-yil 22-sentyabr, Angren, Toshkent viloyati, Oʻzbekiston SSR, SSSR) – sovet va rus harbiy rahbari boʻlgan. Rossiya Federatsiyasi Fuqarolik mudofaasi, Favqulodda vaziyatlar va Xabarovsk oʻlkasidagi tabiiy ofatlarni bartaraf etish Bosh boshqarmasi boshligʻi boʻlgan. General-mayor.

Biografiyasi 
Mixail Kolesnikov 1951-yil 22-sentyabrda Oʻzbekiston SSR Toshkent viloyati Angren shahrida tavallud topgan. 1973-yil Toshkent oliy tank qoʻmondonlik bilim yurtida tahsil olgan.

Harbiy xizmati 
Mixail Ivanovich 1969-yilda Ribalko nomidagi Toshkent oliy tank qoʻmondonlik zirhli kuchlar marshali bilim yurtiga oʻqishga kirgan va 1973-yilda uni tamomlagan.

1969–1973-yillarda Toshkent oliy tank qoʻmondonlik bilim yurti kursanti boʻlgan (Turkiston harbiy okrugi).

1973–1976-yillarda motorli miltiq diviziyasi tank vzvodida komandir lavozimida xizmat qilgan (Germaniyadagi Sovet qoʻshinlari guruhi).

1978–1979-yillar Toshkent oliy qoʻshma qurollar qoʻmondonlik bilim yurti (Turkiston harbiy okrugi) taʼminot batalonining rota komandiri vazifasida xizmat qilgan.

Yuqori lavozimlari 
Ivanovich 1999–2005-yillar oraligʻida Xabarovsk oʻlkasining fuqarolik mudofaasi va favqulodda vaziyatlar bosh boshqarmasi boshligʻi boʻlib ishlagan.

Mixail Ivanovich Kolesnikov Rossiya Favqulodda vaziyatlar vazirligining № 49 buyrugʻi bilan 2005-yil 9-fevraldan 2007-yil 10-aprelgacha Favqulodda vaziyatlar vazirligining Xabarovsk oʻlkasi bosh boshqarmasining birinchi boshligʻi etib tayinlangan.

2005–2007-yillarda Rossiya Federatsiyasi Fuqarolik mudofaasi, Favqulodda vaziyatlar va Xabarovsk oʻlkasidagi tabiiy ofatlarni bartaraf etish boʻyicha bosh boshqarma boshligʻi lavozimida faoliyat olib borgan.

Nafaqada 
General-mayor Kolesnikov 2007–2013-yillarda Federal Logistika Markazi Sochi filiali direktori boʻlib ishlagan.

2013-yildan Rossiya Federatsiyasi Mudofaa vazirligining Janubiy harbiy okrugi qoʻshma strategik qoʻmondonligi inspektorlar guruhi inspektori boʻlgan. Kolesnikov inspektor sifatida harbiy xizmatchilarni davlat-vatanparvarlik va yoshlarni harbiy-vatanparvarlik ruhida tarbiyalash ishlarida faol ishtirok etgan.

Oilasi 
Mixail Lyubov Borisovna Kolesnikova bilan turmush qurgan. Farzandi Mixail Mixaylovich Kolesnikov.

Manbalar 

Chirchiq oliy tank komandir-muhandislik bilim yurti bitiruvchilari
Sovet Ittifoqi Kommunistik Partiyasi aʼzolari
SSSR Qurolli Kuchlarining 70 yilligi yubiley medali sohiblari
Hurmat ordeni sohiblari (Rossiya)
General-mayorlar (SSSR)
Angrenda tugʻilganlar
Yashayotgan insonlar
1951-yilda tugʻilganlar
22-sentyabrda tugʻilganlar
Usein Balich

Usein Veli Balich (1884-yil, Korbek, Tavrid viloyati – 1939-yil, Chinoz, Toshkent viloyati) – qrim tatar oʻqituvchisi, jamoat arbobi. Qrim Avtonom Sovet Sotsialistik Respublikasi Maorif xalq komissari (1924–1928).

Hayoti 
Usein Veli Belich 1884-yilda Tavrid viloyatida tugʻilgan.

U 1897–1902-yillarda Simferopol tatar oʻqituvchilar seminariyasida tahsil olgan. 1903–1907-yillarda Alushta va Simeiz shaharlarida oʻqituvchi boʻlib ishlagan. 1905-yilda inqilobiy harakatda qatnashgani uchun hibsga olingan. 1907-yilda esa Qrimdan tashqariga surgun qilingan. U Turkiyada uch oy yurib qaytgach, Baxchisaroy shahar hokimiyatida ishlagan.

Usein Belich 1917-yil aprel oyida Yaltaga koʻchib oʻtgan va u yerda xalq taʼlimi boʻlimi boshligʻi etib saylangan. 1918–1919-yillarda Qurultay hukumati Moliya komissiyasining instruktori boʻlgan. Sovet hokimiyati oʻrnatilgandan soʻng xalq taʼlimi organlarida ishlagan. 1921-yilda Qrim Revkomining aʼzosi hamda Qrim Xalq Maorif Komissarligi boshligʻi boʻlgan. 1922–1923-yillarda Moskva shahrida Krasnodar Avtonom Sovet Sotsialistik Respublikasining RSFSR Xalq Komissarligidagi vakili etib saylangan.

Qrimga qaytgach, Krasnodar Avtonom Sovet Sotsialistik Respublikasi Markaziy Ijroiya Qoʻmitasi raisining oʻrinbosari boʻlgan. 1924-yildan boshlab Qrim xalq taʼlimi komissari sifatida ishlagan. U qrim-tatar tilida maktab taʼlimini rivojlantirish uchun kurashgan. 1928-yilda hibsga olinganidan soʻng, oʻz lavozimidan boʻshatilgan va partiyadan chiqarib yuborilgan. 1929-yilda 3 yilga (1,5 yil oʻtagan), 1930-yilda esa ikkinchi marta qamoqqa olinib, 10 yilga ozodlikdan mahrum qilingan. Jazoni Solovki orollaridagi qamoqxonada oʻtagan. Tasdiqlanmagan maʼlumotlarga koʻra, Usein Belich 1939-yilda ozod qilingan hamda Oʻzbekistonda yashay boshlagan.

Usein Belich 1939-yilda Toshkent viloyatida vafot etgan.

Manbalar
Gʻalaba yodgorligi (Anqara)

Gʻalaba yodgorligi – Anqaraning Altındağ tumanidagi Ulus Maydonida joylashgan. Onadoʻlida boʻlib oʻtgan Turkiya Mustaqillik urushi xotirasini abadiylashtirish maqsadida 1927-yilda qurilgan yodgorlik.

Ushbu yodgorlik avstriyalik haykaltarosh Heinrich Krippel tomonidan ishlangan. 1925-yilda Yeni Gün gazetasi rahbariyati tomonidan oʻtkazilgan xalqaro tanlov paytida foydalanishga topshirilgan. Ochilish marosimi 1927-yil 24-noyabrda boʻlib oʻtgan.

Poydevori marmardan iborat boʻlgan haykalda Mustafo Kamol Otaturk Sakarya nomli oti ustida tasvirlangan. Orqa tomonida yelkasida toʻp (qurol) koʻtargan ayol va old tomonda ikki askar tasvirini koʻrish mumkin.

Gʻalaba yodgorligi atrofdagi boshqa inshootlar bilan birga nafaqat shaharning, balki butun mamlakatning ramzlaridan biriga aylangan. Ushbu yodgorlik Turkiya Respublikasi tarixiga aloqador ilmiy ishlarga eng koʻp bora mavzu boʻlgan asarlardan biri hisoblnadi.

Manbalar
Kim Xyon Su

Kim Xyon Su (1921-yil 14-iyun, Koredi qishlogʻi, Olginskiy tumani, Primorsk oʻlkasi, Uzoq Sharq federal okrugi – 1989-yil 10-noyabr, Suronkent qishlogʻi, Yuqori Chirchiq tumani, Toshkent viloyati) – agronom, Sotsialistik Mehnat Qahramoni (1951), Sverdlov kolxozi aʼzosi.

Hayoti 
Kim Xyon Su 1921-yilda Olginskiy tumani, Koredi qishlogʻida dehqon oilasida tugʻilgan. Oʻrta maktabning 9-sinfini tamomlagan. U 1937-yilda Oʻzbekiston SSR Toshkent viloyatidagi maxsus posyolkaga surgun qilingan. 1943-yilda Qodiryo GESiga ishchi boʻlib ishlay boshlagan. U 1945-yilda Yuqori Chirchiq tumani Sverdlov nomidagi kolxoz aʼzosi aylanib, oddiy kolxozchi boʻlib ishlagan.

1950-yilda Kim Xyon Su jamoasi 9gektar maydonning har gektaridan oʻrtacha 90,7 sentnerdan yashil kenaf poyasi yigʻib oladi. SSSR Oliy Soveti Prezidiumining 1951-yil 22-maydagi farmoni bilan „1950-yilda kolxoz majburiy topshiriqlarni bajargani, sugʻoriladigan yerlarda yashil kenaf va barcha boshqa qishloq xoʻjaligi mahsulotlariga qoʻyilgan barcha rejalar bajarilgani, 1950-yilda MTS ishiga haq toʻlash va 1951-yil bahorgi ekish uchun toʻliq talab miqdorida barcha ekinlar urugʻliklarini tayyorlagani“ uchun Sotsialistik Mehnat Qahramoni unvoni, Lenin ordeni va O‘roq va Bolg‘a oltin medali bilan taqdirlangan.

Kim Xyon Su 1951—1955-yillarda Toshkent qishloq xoʻjaligi texnikumida oʻqigan. 1955-yilda Yuqori Chirchiq tumani Sverdlov nomidagi kolxozda oddiy kolxozchi, brigada yordamchisi, meva-sabzavotchilik brigadasi brigadiri, klub mudiri, bogʻbon, agronom-entomolog, agronom-urugʻchi, iqtisodchi kabi lavozimlarda ishlagan. U 1970-yilda Toshkent qishloq xoʻjaligi institutining sirtqi boʻlimini tamomlagan.

Kim Xyon Su 1975-yilda Ittifoq ahamiyatidagi nafaqaxoʻr sifatida nafaqaga chiqadi. Pensioner paytida, 1982—1983-yillarda Yuqori Chirchiq tumani Sverdlov nomidagi kolxoz issiqxona fermasi mudiri boʻlib ishlagan.

1989-yilning noyabr oyida Kim Xyon Su Yuqorichiq tumani Surankent qishlogʻida vafot etgan va Yuqorichirchiq tumani, Sverdlov nomidagi sobiq kolxoz qabristoniga dafn etilgan.

Mukofotlari 
 Sotsialistik Mehnat Qahramoni unvoni
 Lenin ordeni
 O‘roq va Bolg‘a oltin medali

Adabiyotlar 
 D.V.Shin, Sovet koreyslari: Sotsialistik Mehnat Qahramonlari, Olmaota: Xizmat matbuoti, 2019-yil
 P.G.Kim, Oʻzbekiston Respublikasi koreyslari, Toshkent, Oʻzbekiston. 1993-yil
 B.I.Kim, Oʻzbekiston koreyslari, Toshkent, 1999-yil
Boris Li

Boris Li (1927-yil 7-fevral, Frolovka qishlogʻi, Suchanskiy tumani, Vladivostok viloyati, – 2003-yil 27-avgust, Doʻstobod, Toshkent viloyati, Oʻzbekiston) – agronom, Quyi Chirchiq tumani, Voroshilov nomidagi kolxoz aʼzosi, Sotsialistik Mehnat Qahramoni (1951).

Hayoti 
Boris Li 1927-yilda Suchan tumani Frolovka qishlogʻida dehqon oilasida tugʻilgan. 1937-yilda ota-onasi bilan birga Toshkent viloyatidagi maxsus posyolkaga surgun qilingan. Quyi Chirchiq tumanidagi Voroshilov kolxozda Oddiy kolxozchi boʻlib ishlagan. 1943-yilda Katalina viloyatida 7-sinfni tugatib, toʻliq boʻlmagan oʻrta maʼlumot olgan. Keyin oilasi bilan Toshkent viloyatining Quyi Chirchiq tumaniga koʻchib oʻtadi. 1944-yilgacha Boris Li „Yangi yoʻl“ kolxozida oddiy kolxozchi boʻlib ishlagan. 1944—1947-yillar oraligʻida Yangiyoʻl tumanida joylashgan Stalin nomidagi kolxozda oddiy kolxozchi, traktorchi boʻlib ishlagan. Boris Li 1948-yilda Toshkent viloyatidagi harbiy qismda fermer xoʻjaligi ishchisi boʻlib ishlagan. 1950-yilda Quyi Chirchiq viloyatidagi Voroshilov (keyinchalik Kirov) nomidagi kolxozning dala ekinlari boʻlimi aʼzosiga aylangan.

1950-yilda Boris Li boʻlinmasi 4 gektar maydonning har gektaridan oʻrtacha 106,6 sentnerdan yashil kenaf poyasi oldi. SSSR Oliy Kengashi Prezidiumining 1951-yil 17-iyuldagi farmoni bilan u Lenin ordeni va O‘roq va Bolg‘a oltin medali va Sotsialistik Mehnat Qahramoni unvoni bilan taqdirlangan. Borisov 1951-yilda u Sovet Ittifoqi Kommunistik partiyasi aʼzoligiga qabul qilingan. Boris Li 1973-yilda Toshkent qishloq xoʻjalik institutini tamomlagach, Quyi Chirchiq tumani Kirov nomidagi kolxozda bosh agronom boʻlib ishlagan. U, keyinchalik, 1977—1979-yillarda Toshkent viloyati Galabin tumani „Guliston“ kolxozining bosh agronomi lavozimida ishlagan. 1979—1987-yillarda Boris Li „Yangi hayot“ kolxozining boʻlim boshligʻi vazifasida ishlagan. Nafaqaga chiqqanidan keyin Quyi Chirchiq tumanidagi Soldatskiy qishlogʻida (hozirgi Doʻstobod shahri) yashagan.

Boris Li 2003-yil avgust oyida vafot etgan va Doʻstobod shahridagi qabristonga dafn etilgan.

Mukofotlari
 Sotsialistik Mehnat Qahramoni unvoni
 Lenin ordeni
 O‘roq va Bolg‘a oltin medali

Adabiyotlar 
 D.V.Shin, Sovet koreyslari: Sotsialistik Mehnat Qahramonlari, Olmaota: Xizmat matbuoti, 2019-yil
 Z.V.Pan, Sotsialistik Mehnat Qahramonlari – Qozogʻistonliklar , Olma-Ota, 1969-1985, 1—5-jildlar.
 D.V.Men, L.A.Kvon, Qozogʻiston Sovet koreyslari, Olmaota, 1992-yil
 P.G.Kim, Oʻzbekiston Respublikasi koreyslari, Toshkent, Oʻzbekiston. 1993-yil
 G.V.Kan, Qozogʻiston koreyslari tarixi, Olmaota:, 1995-yil
 G.N.Kim , D.V.Men, Qozogʻiston koreyslarining tarixi va madaniyati, Olmaota, 1995-yil
 B.I.Kim, Oʻzbekiston koreyslari, Toshkent, 1999-yil

Havolalar 
 Дмитрий Шин в Новой жизни и Солдатском
 Герман Ким, Энциклопедия корё сарам. Герой Социалистического Труда Ли Борис
UCoz

UCoz () – oʻrnatilgan kontentni boshqarish tizimi bilan bepul veb-xosting. uCoz CMS modullari toʻliq xususiyatli veb-sayt yaratish uchun birgalikda yoki alohida foydalanish mumkin, masalan. onlayn xarid qilish platformasi, blog, webforum va boshqalar sifatida. 2015 yil 10 iyul holatiga koʻra uCoz tizimida bir yarim milliondan ortiq veb-saytlar yaratilgan. uCoz Alexa Internet maʼlumotlariga koʻra rus tilida soʻzlashuvchi foydalanuvchilar uchun eng yaxshi saytlar qatoriga kiradi.

Manbalar

Havolalar 

Moskvada joylashgan kompaniyalar
Qayum Murtazoev

Murtazoev Qayum Murtazoevich (1926-yil 14-avgust Konibodom —  1982-yil 25-may Toshkent) — Sovet va Oʻzbekiston davlat va komsomol partiyasi yetakchisi.

Biografiya 
1926-yil 14-avgustda Tojikiston SSRning Konibodom shahrida tug'ilgan. N. Narimanova nomidagi 1-umumta’lim maktabida o‘qigan(1934 — 1942). Fargʻona davlat pedagogika institutining fizika-matematika fakultetini tugatgan (1944 — 1948). Institutda ijtimoiy ishlar bilan shug‘ullangan. Diplomini olgach, Farg‘ona shahar komsomol qo‘mitasiga ishga qabul qilingan. 1942-yildan komsomol aʼzosi. 1948-yildan KKP  aʼzosi bo'lgan.

 1942— 1943  — Farg'ona shahri, "Узбплодоовощ" korxonasi bazasi ishchisi.
 1947—1948 — O‘zbekiston komsomoli Farg‘ona shahar qo‘mitasining 2-kotibi ,
 1948—1950 yillar — Oʻzbekiston komsomoli Fargʻona shahar qoʻmitasining 1-kotibi,
 1950—1951 — O‘zbekiston komsomoli Farg‘ona viloyat qo‘mitasining 2-kotibi,
 1951—1952-yillar — Oʻzbekiston komsomoli Fargʻona viloyat qoʻmitasi 1-kotibi,
 1952-yil —Oʻzbekiston Komsomoli Markaziy Qoʻmitasining kadrlar boʻyicha kotibi,
 1952—1958-yillar — Oʻzbekiston Komsomoli Markaziy Qoʻmitasining 1-kotibi,
 1958—1960-yillar — Komsomol Markaziy Qo'mitasining kotibi, ittifoq respublikalarini boshqargan;
 1960—1965-yillar — Toshkent shahar partiya qo‘mitasining 1-kotibi,
 1965—1977 yillar — Buxoro viloyat partiya qo‘mitasining 1-kotibi,
 1977—1982 — Oʻzbekiston SSR Mehnat va ijtimoiy taʼminot davlat qoʻmitasi raisi.

Komsomol MK aʼzosi (1954—1962). Oʻzbekiston Kompartiyasi Markaziy Qoʻmitasi aʼzosi. SSSR va O'zSSR Oliy Kengashi deputati bo'lgan.

Sharof Rashidov o‘zining fidoiy, sodiq safdoshlaridan biri bo‘lgan Qayum Murtazoyevni kutilmaganda va balkim qandaydir nohaq tuhmat tufayli Buxoro viloyat partiya qo‘mitasining birinchi kotibligidan chetlatdi. Nafaqat ishdan olindi, balki juda qattiq haqorat qilingan.

Oʻzbekiston Komsomoli Markaziy Komitetining birinchi kotiblari
Oʻzbekiston Kompartiyasi Markaziy Qoʻmitasi a’zolari
Oʻzbekiston Kompartiyasi Buxoro viloyati qoʻmitasi 1-kotiblari
Oʻzbekiston Kompartiyasi Toshkent shahar qoʻmitasining birinchi kotiblari
Mehnat Qizil Bayroq ordeni sohiblari
Oktabr Inqilobi ordeni sohiblari
Lenin ordeni sohiblari
1982-yilda vafot etganlar
25-mayda vafot etganlar
1926-yilda tugʻilganlar
14-avgustda tugʻilganlar